b'\n_START_ARTICLE_\nComtat d\'Yvois\n_START_PARAGRAPH_\nEl comtat d\'Yvois (o Ivois) fou una jurisdicci\xc3\xb3 del Sacre Imperi Romanogerm\xc3\xa0nic amb centre a la poblaci\xc3\xb3 d\'Yvois (tamb\xc3\xa9 Yvoy, Yvoi, Ivoy, Ivois, Ivoix) que des de 1662 s\'anomena Carignan (sense relaci\xc3\xb3 amb la Carignano del Piemont que va donar nom al principat de Carignan)._NEWLINE_Va existir fins al final del segle\xc2\xa0XI quan la construcci\xc3\xb3 del castell de Chiny va donar aquest nom al seu territori. El comtat estava entre el Mosa i el Semois a l\'est darrere les ciutats de Longlier i Neufch\xc3\xa2teau, amb els deganats d\'Ivois i Juvigny. La major part del territori es troba avui dia a B\xc3\xa8lgica per\xc3\xb2 la ciutat de Carignan est\xc3\xa0 a Fran\xc3\xa7a a tocar de la frontera.\n_START_SECTION_\nHist\xc3\xb2ria\n_START_PARAGRAPH_\nEn la partici\xc3\xb3 de Meerssen del 870 els dos comtats del pagus Wavrense (Metz i Yvois, no esmentats pel seu nom) foren assignats a Carles II el Calb. Hauria tingut comtes propis per\xc3\xb2 el primer conegut \xc3\xa9s Ra\xc3\xbcl o Rodolf, que podria ser el Rodolf fill de Ricfrid esmentat com a comte a Betuwe (despr\xc3\xa9s comtat de Loon o Looz), del qual no s\'esmenta el comtat que governava per\xc3\xb2 en cartes de la seva v\xc3\xaddua i un dels seus fills s\'anomena Longlier que era un dels deganats d\'Yvois; havia mort el 8 de febrer del 946, perqu\xc3\xa8 el necrol\xc3\xb2gic de Gorze assenyala la seva mort el 8 de febrer i la seva esposa Eva rebia una donaci\xc3\xb3 de l\'emperador Ot\xc3\xb3 I el 13 d\'agost del 946 quan ja havia de ser mort. _NEWLINE_Va tenir un fill, Ra\xc3\xbcl o Rofolf II, successor (tot i no ser esmentat com a comte), ja que va fer una donaci\xc3\xb3 el 960 en la qual s\'identifica com fill de Ra\xc3\xbcl (Rodolf) I i d\'Eva, vassall del bisbe Wigfred, i parent d\'Ot\xc3\xb3 (identificat com Ot\xc3\xb3 comte de Bidgau) i de Gislebert, germans i comtes; aquest documentat est\xc3\xa0 subscrit per "Gotdefridi comitis et fratris eius Heinrici" que seria Godofreu I de Verdun; un germ\xc3\xa0 de Ra\xc3\xbcl II, de nom Con\xc3\xb3 o Conrad, va morir en la batalla de Crotona contra els sarra\xc3\xafns el 15 de juliol del 982 i \xc3\xa9s anomenat com a "Cunradus filius Ruodolfi quondam comitis". _NEWLINE_Despr\xc3\xa9s apareix com a comte Esteve, que ho era de Porcien, casat amb Fedevila, i fundador del priorat de Thin le Moutier a Porcien i del castell de Mirwart a Yvois. Se sap que va fer una donaci\xc3\xb3 el 955; es diu tamb\xc3\xa9 que va fer una donaci\xc3\xb3 a l\'abadia de Chauvency (prop de Montm\xc3\xa9dy) despr\xc3\xa9s de quedar paralitzat, i aquestes paraules s\'han interpretat com que havia enva\xc3\xaft Yvois i havia expulsat al comte Ra\xc3\xbcl II quedant immobilitzat al comtat per defensar-lo m\xc3\xa9s que com a que havia quedar paral\xc3\xadtic. El comtat com a tal \xc3\xa9s esmentat en document del 21 de novembre del 955 on en un acord entre un senyor i l\'arquebisbe de Tr\xc3\xa8veris es parla del comitatu Ivotio. _NEWLINE_Despr\xc3\xa9s d\'Esteve no se sap que va passar; pocs anys despr\xc3\xa9s el comtat d\'Yvois estava en mans d\'Ot\xc3\xb3 I senyor de Warq i de la casa de Vermandois (fill d\'Albert o Adalbert I de Vermandois), que s\'hi hauria imposat militarment; el seu fill i successor Llu\xc3\xads I, va agafar el t\xc3\xadtol de comte de Chiny quan va construir el castell d\'aquest nom. A Porcien es produeix tamb\xc3\xa9 un per\xc3\xadode de prop d\'un segle de silenci i despr\xc3\xa9s apareix una nova nissaga comtal.\n_START_SECTION_\nRefer\xc3\xa8ncia\n_START_PARAGRAPH_\nGenealogia dels comtes d\'Yvois'